Doložka
o posúdení vplyvov

1.	Vplyvy na verejné financie:
          Vzhľadom na charakter materiálu samotná národná stratégia a jej obsah nezakladá priame finančné požiadavky/nároky na štátny rozpočet a na rozpočet existujúcich štátnych fondov. 
Požiadavku na čerpanie finančných prostriedkov zo štátneho rozpočtu v nasledujúcich rokoch môže vyvolať realizácia návrhov obsiahnutých v tomto dokumente, ako napr. zriadenie špecializovaného odborného pracoviska - metodický inštitút.
Na účely zriadenia a zabezpečenia úloh metodického inštitútu tak, ako sú uvedené v materiáli, sa navrhujú vyčleniť finančné prostriedky z rozpočtovej kapitoly Ministerstva výstavby a regionálneho rozvoja SR – z časti Regionálny rozvoj. Požadované výdavky budú zabezpečené v rámci schváleného limitu výdavkov kapitoly Ministerstva výstavby a regionálneho rozvoja SR na rok 2012 a v rámci limitov určených pre kapitolu v rozpočte verejnej správy na nasledovné roky. Pre jednotlivé rozpočtové roky sa uvažuje s nasledovnými výdavkami:
 
r...............................1 233 532 EUR
r 1.......................... 1 253 269 EUR
r 2.......................... 1 273 321 EUR
r 3.......................... 1 293 694 EUR
            
Predpokladané finančné dôsledky na rozpočet verejnej správy sú uvádzané nielen na bežný rok, ale aj na tri nasledujúce rozpočtové roky (podľa § 33 zákona č. 523/2004 Z. z. o rozpočtových pravidlách verejnej správy a o zmene a o doplnení niektorých zákonov v znení neskorších predpisov). 
Schválením predloženého materiálu sa predpokladá vplyv na rozpočty vyšších územných celkov a na rozpočty obcí súvisiaci s potrebou zosúladenia existujúceho programu hospodárskeho rozvoja a sociálneho rozvoja VÚC a obce s cieľmi a prioritami ustanovenými v národnej stratégii v zmysle zákona č. 539/2008 Z. z. o podpore regionálneho rozvoja do 1. októbra 2010. Vplyv na rozpočty VÚC a na rozpočty obcí bude možné kvantifikovať až po zistení rozsahu potreby úpravy existujúcich PHSR a vypracovania nových PHSR.

2.	Vplyvy na obyvateľov, hospodárenie podnikateľskej sféry a iných právnických osôb: 
Materiál predpokladá pozitívny vplyv na obyvateľov a zvyšovanie kvality ich života, vzhľadom na to, že jednou z prioritných oblastí národnej stratégie je aj rozvoj ľudských zdrojov s cieľom dosahovať rovnováhu vo vývoji dopytu a ponuky na regionálnom trhu práce a vytvárať rovnosť pracovných príležitostí.Taktiež materiál predpokladá pozitívny vplyv aj na hospodárenie podnikateľskej sféry a iných právnických osôb, a to najmä v oblasti podpory rozvoja hospodárstva a podnikateľského prostredia s cieľom zvýšiť jeho produktivitu, zlepšiť štruktúru hospodárstva, vytvárať nové pracovné miesta a stabilizovať ohrozené pracovné miesta.  

3.	Vplyvy na životné prostredie:  
Predložený materiál nepredpokladá negatívny vplyv na životné prostredie na miestnej, regionálnej a celoštátnej úrovni. Národná stratégia zohľadňuje programové dokumenty a stratégie tematicky a regionálne rozhodujúcich aktérov v procese regionálneho rozvoja pri zohľadnení ochrany a tvorby životného prostredia, obmedzovania vplyvov poškodzujúcich životné prostredie a tiež na podporu efektívneho využívania prírodných zdrojov regiónov Slovenskej republiky.  
K predkladanému materiálu prebehol proces posudzovania vplyvov strategického dokumentu na životné prostredie v súlade so zákonom č. 24/2006 Z. z. o posudzovaní  vplyvov na životné prostredie a o zmene a doplnení niektorých zákonov. Doložka vplyvov strategického dokumentu s celoštátnym dosahom na životné prostredie vypracovaná v zmysle uvedeného zákona je súčasťou predkladaného materiálu.

4.	Vplyvy na zamestnanosť:
Materiál predpokladá pozitívny vplyv na zamestnanosť. Navrhnuté opatrenia na podporu rastu zamestnanosti a sociálnej inklúzie v jednotlivých regiónoch prispejú k tvorbe nových  pracovných miest a zvýšeniu kvality pracovných síl. 

5.	Vplyvy na podnikateľské prostredie:
Predložený materiál je v súlade s platnou legislatívou formujúcou podnikateľské prostredie a predpokladá pozitívny vplyv na zlepšenie podnikateľského prostredia pre rozvoj podnikania a príliv kapitálu do všetkých regiónov SR a zmenšenie zraniteľnosti segmentu MSP a zvýšenie jeho podielu v ekonomike regiónov.